 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipal Gjilan**

 **Gilan Belediyesi**

**P R O C E S V E R B A L**

 Nga Seanca e nëntë (IX) e Kuvendit të Komunës së Gjilanit më 31.10.2019 me këtë:

# R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar,
2. **Rekomandimet e Komitetit për Politikë dhe Financa:**
	1. Raporti financiar për periudhën Janar-Shtator 2019
	2. Propozim vendimi për dhënien në shfrytëzim afatgjatë të pronës Komunale, Qendrës Edukativo-Sociale “Don Bosko” në Gjilan
	3. Propozim vendimin për lejimin e rialokimit të mjeteve financiare
	4. Informatë rreth gjendjes së ujit të pijshëm në Komunën e Gjilanit
3. Të ndryshme

Seanca i filloi punimet në ora 10:00 në të cilin ishin prezent:

Anëtarët e Kuvendit

Nënkryetari i Komunës

Drejtorët e drejtorive

Drejtori i K.R.U. Hidromorava

Përfaqësuesit e OSBE-së.

Përfaqësuesi i OJQ Lansdowne

Pronarët e tokave të ish Kampit Montith

Mediat

# Seancën e nëntë e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

**Konstatimi i prezencës së anëtarëve të KK-së:** të gjithë anëtarët ishin prezent

 **Procesverbali nga seanca e kaluar:**

**Më 19 vota “për” e të tjerat abstenime miratohet procesverbali i mbledhjes së kaluar pa vërejtje.**

**Shpresa Kurteshi:** para se të fillojmë me rendin e punës, kemi një kërkesë me shkrim nga pronarët e tokave të ish Kampit Montith, të cilët kanë kërkuar që në seancën e sotme të ju lejohet fjala për disa çështje.

**Refik Hasani**: ne pronarë e tokave vazhdojmë të jemi të shqetësuar për fatin e pronave të cilat janë të përfshira në Planin sipas vendimit të miratuar të Planit Rregullativ Urban(PRrU) të ish-Kampit Ushtarak Amerikan,,MONTITH”, të dt. 27.05.2013, me nr.01/45809, që hapësira e kësaj Lagje përfshin sipas këtij plani që është me sipërfaqe më të madhe deri më tani në Komunë të Gjilanit

Edhe pas miratimit të vendimit të Planit Rregullativ Urban të vitit 2013, ende nuk ka diçka konkretisht për këtë lagje, prandaj janë drejtuar peticione nga ne pronarët, parreshtur janë adresuar dhjetëra kërkesa, ankesa e propozime dhe për të dytën herë po ju drejtohemi me këtë fjalë këtij Legjislativi i cili edhe ka miratuar vendimin. Tema, shqyrtime, diskutime janë shtruar e ngritur disa herë, por asnjë zgjidhje nuk ka filluar ende.

**KËRKESË-PROPOZIM**

Në bazë të vendimit të PRrU-ës KK i Gjilanit, pas diskutimeve tani në Kuvend, paraqesim kërkesë-propozim për të REKOMANDUAR, drejtorive përmes Kryetarit të Komunës së Gjilanit ne pronarët e tokave kërkojmë nga KK, propozim pikat për miratim, si në vijim:

Neni 1.

Duke u mbështetur në pikën 1., 3. Dhe pikën 4 të këtij vendimi të miratuar, përbën dokumentin themelor dhe bazën ligjore për diskutim nga Kuvendi Komunal i Gjilanit, pasi ka kaluar kjo kohë nga viti 2013, dhe asgjë nuk është ndërmarrë në zbatim të këtij vendimi.

Neni 2.

Bazuar në pikën 6 të vendimit kërkojmë dhe do të duhej të vazhdon të mbetët duke u inkorporuar në planin Zhvillimor Urban të qytetit dhe në ndonjë plan eventual të ardhshëm zonal e të ngjashëm.

Neni 3.

Parcelat e përfshira me këtë plan sipas vendimit të pikës 7 të cekur e të cilat janë të destinuara për objekte publike dhe objekte të infrastrukturës Komunale, prona me interes të Përgjithshëm Publik e që nuk janë pronë Komunale, kërkojmë të zbatohet gjithnjë në zbatim të procedurave edhe afateve që dalin nga këto.

Neni 4.

Kemi mos zbatim të PRrU-ës, pasi po kalojnë (7) shtatë vite, kërkojmë dhe presim një afat kohor për zbatim nga drejtoritë gjegjëse, duke i REKOMANDUAR, KK i Gjilanit, drejtorive përmes Kryetarit të Komunës së Gjilanit që deri më dt. 01 Janar 2020, të kryhet dhe përfundohet trasimi i gjithë rrugëve të mbetura, realizimi i infrastrukturës primare elementare: ujë, kanalizim, rrymë, heqja travofe të tensionit të lartë dhe të menaxhojë mbeturinat inerte në këtë hapësirë.

Neni 5.

Mbështetur në vendimin e PRrU-ës krahas fillim-përfundimit të trasimit të të gjitha rrugëve e infrastrukturës të jenë të gatshme edhe fillimi me elaboratet e shpronësimit-kontratat me secilin, me ne pronarët që i merret prona dhe kalon në interes të Përgjithshëm Publik, kjo është në zbatim të pikës 8. që përkujdeset Kryetar i Komunës së Gjilanit, pasi është organi i shpronësimit dhe

Neni 6.

Ne, pronarët e tokave paraqesim Kërkesë-Propozim që KK i Gjilanit të REKOMANDOJ, përmes Kryetarit të Komunës së Gjilanit, drejtorive gjegjës për zbatim të PRrU-ës bazuar në vendimin e miratuar si më lartë të shënuar, që është në interes të fillimit të zbatimit, ku paraqesim dhe u munduam të arsyetojmë REKOMANDIMIN.

1. Kërkohet një afat,

Të fillohet me elaboratet e shpronësimit-kontratat me secilin, me ne pronarët që i merret prona dhe kalon në interes të Përgjithshëm publik, të jen të gatshme më dt. 01 Janar 2020,

1. Kërkohet një afat,

Për t’i rregulluar hapësirat publike: të rrugëve, trotuareve, hapësirave për gjelbërim, shkollës, ambulancës përkatësisht infrastrukturës publike në përgjithësi, të fillohen nga dt. 01 Janar 2020,

1. Kërkohet një afat,

Mbi rregullimi i infrastrukturës, si: ujësjellësit, kanalizimit, rrymës, asfaltimin e rrugëve dhe trotuareve, heqja e tensionit të lartë të rrymës,

1. Kërkohet një afat,

Që të ngritet-formohet një komision i përbashkët edhe nga pronarët, i mandatuar nga KK Gjilan apo Kryetari i Komunës që të dal në vend të ngjarjes dhe të shoh gjendjen faktike duke e pasqyruar përmes një raporti,

1. Në të njëjtën hapësirë, në pjesën kah rruga për Kamenicë e Bujanoc-kemi ndërtim të lartë P-8, ku janë përfunduar dy renda të objekteve të banimit kolektiv-kurse në hapësirat tjera nuk kemi as rrugë të trasuar e infrastrukturë të rregulluar,
2. KK Gjilan, nuk ka asnjë veprim ligjor të ndërmarrë në këtë drejtim, nuk kemi asnjë fillim të rregullimit të hapësirave që janë sipas planit me interes të përgjithshëm publik, trotuareve, hapësirave për gjelbërim kanalizimit, rrymës, asfaltim, etj
3. Të fillohet të ndalohet,

Hedhja e mbetjeve të dheut e betonit,etj

1. Të fillohen së zbatuari,

Procedurat dhe afatet që dalin nga Planit Rregullativ Urban të ish-Kampit Ushtarak Amerikan, “MONTITH”, të dt. 27.05.2013, me nr.01/45809.

* Kemi besim të plotë që duke u bazuar për periudhën e gjatë nuk jemi në shfrytëzim të pronave tona,
* Duke u bazuar në domosdoshmërinë që KK ka obligim ligjor e institucional të zbatoj vendimin, pasi që i njëjti Kuvend në vitin 2013 ka nxjerr një vendim prandaj,
* Kërkojmë dhe presim nga të gjithë Këshilltarët pa dallim pas shqyrtim-diskutimeve do të mbështesni KËRKESË-PROPOZIMIN e paraqitur para jush dhe kërkojmë që Kryesuesja e Kuvendit të përkrah këtë kërkesë të pronarëve edhe do të hedhet në votim nga Kuvendi dhe kemi besim të plotë dhe do të të miraton Rekomandimin.

**Bekim Bajrami**: ne i kemi treguar përfaqësuesve të tokave të Ish kampit Montith, se DUPMM ka bërë planin rregullues për atë pjesë. Implementimi i planeve rregulluese është konform procedurave. Faza e implementimit është ajo e cila merr kohë më shumë. E di se pronarët kanë interesa për ndërtim sipas planeve por ne si DUPMM kemi bërë hapjen e rrugëve në këtë kamp dhe ju kemi dhënë mundësin e ndërtimit. Ne do ta shohim se ku kanë mbërri punët por jemi duke punuar edhe në PZHK dhe Hartën zonale.

**Sali Fazliu**: DGJKP në bashkëpunim me DUPMM ka punuar në përgatitjen e elaboratit për tri plane urbanistike, gjitha pronat private që preken për interes të përgjithshëm publik ne DGJKP jemi duke i përpunuar vendimet për shpronësim. Gjatë hartimit të regjistrit të pronave te kampi Montith, kemi vërejte që ato parcela shtrihen në dy zona. Në zonën kadastrale të Gjilanit dhe zonën Kadastrale të Shillovës.

Shpenzimet janë të mëdha, dhe për t’i implementuar këto plane dhe për t’i kompensuar këto prona edhe gjithë buxheti i Kosovës nuk do të mjaftonte. Parcelat të evidentuara nuk janë në përputhje me gjendjen që e kemi në DUPMM.

Përfaqësuesve të këtyre pronave ju kam thënë që kampin Montith do ta trajtojmë si Fidanishten. Ti hapim rrugët dhe parcelat që kanë destinim ndërtim të lartë, të njëjtat zona të kompensohen në bazë të ndërtimit, pronarët përfitojnë dhe ju mundësohet ndërtimi. Nëse tani shkojmë me procedurë të rregullt të shpronësimit ne nuk bëjmë asgjë, sepse komuna nuk ka mundësi financiare për kompensim.

**Shpresa Kuteshi**: meqenëse kjo çështje është diskutuar edhe në seancat e kaluara, ne nuk do hapim diskutim për këtë pikë, por ekzekutivi do t’i marr masat e nevojshme dhe në të ardhmen e vlerësojnë se çfarë masa të merren.

**Riza Abdyli**: pronarët kërkojnë impelementimin e planit sepse janë mbetur peng. Të lutem kryesuese mos na merr të drejtën e fjalës, sepse ne kemi të drejtë të merremi me hallet e qytetarëve. Çka keni ndërmarrë ju ekzekutivi qe 6 muaj për këtë çështje apo edhe sa duhet të presin pronarët e tokave për zbatimin e këtij plani.

**Nevzat Isufi:** nuk është mirë të jemi statist, sepse pronarët e tokave kanë kërkuar që kjo pikë të futet në rend dite dhe të bëhet një zgjidhje. Ju e dini se nuk keni bërë asgjë dhe ju i keni bërë peng pronarët e tokave dhe po i zvarritni kohë të gjatë. Nëse komuna nuk ka kapacitete t’i mbuloj planet e veta atëherë të i shfuqizoj.

**Bujar Nevzati**: ju nuk keni bërë zgjidhje për pronarët e tokave dhe nuk keni kryer punë as DGJKP e as DUPMM, sepse pronarët e tokave ishin në seancë të Kuvendit edhe para 6 muajve, por ju nuk i keni dhënë asnjë afat. Po ashtu edhe në fshatin Përlepnicë kemi kërkuar realizimin e një projekti pothuajse u bënë 6 muaj dhe ende nuk ka filluar ai projekt. Kërkoj që pronarëve të tokave t’i jepni një afat për realizimin e punëve.

**Avdyl Aliu**: e arsyetoj shqetësimin e pronarëve të tokave te ish kampi Montith, sepse kanë të drejtë të bëjnë ndërtime në pronat e tyre, por rasti është në proces dhe disa gjëra zgjasin. Kolegët e mi kanë pasur rastin dy mandate të bëjnë zgjidhje dhe nuk e kanë bërë. Ne jemi në procesin e hartimit të Hartës zonale dhe Planit Zhvillimor Komunal.

**Ibish Ibishi**: pronarët e kampit Montith kanë kërkuar vazhdimisht zgjidhje të problemit, por ju ende nuk keni bërë zgjidhje. Qytetarët duan zgjidhje dhe ne duhet t’i ofrojmë, sepse ky kuvend nuk është kuvend i qejfeve por i vendimeve. Ju jepni një afat se kur do të bëhet implementimi i planit rregullues ose të bëni zgjidhje.

**Arianit Sadiku**: qëllimisht po bëhen disa veprime të cilat po e zvarritni edhe procesin. Banorët kanë ardhur me shqetësime dhe duhet patjetër të bëhet zgjidhje. Nga viti 2013 nuk ju keni bërë zgjidhje dhe ju them banorëve që kjo qeverisje kryen punët vetëm aty ku kanë interes dhe ku i kanë njerëzit e vet, e te ju nuk kanë pas interes.

**Mimoza Kadriu:** është e pa drejtë zvarritje e punëve nga viti 2013 e deri më tani, sepse pronat janë të tyre dhe askush nuk ka të drejtë të i pengoj. Ne kërkojmë që nga kjo seancë të dalim me hapa konkret dhe t’i krijomë një zgjidhje. Ne duhet t’i përkrahim dhe t’i ofrojmë një strategji për t’i hapur rrugët. Ne jemi dëshmitar se si janë zhvilluar zonat tjera, prandaj edhe këtyre pronave t’i bëjmë zgjidhje.

**Shefik Surdulli**: këta qytetarë për të satën herë ngritin të njëjtën çështje, e kjo nënkupton se komuna nuk i ka kryer punës si duhet dhe duhet të bëjnë zgjidhje. Ne nuk mund të qëndrojmë gojë mbyllur dhe duhet ta gjejmë një ide që hap rrugë dhe mendoj që kjo çështje duhet të zgjidhet me kompetencë duke autorizuar një komision dhe së bashku me përfaqësuesit e tokave ta rrumbullakojnë këtë zgjidhje.

**Isa Agushi**: qe 6 muaj pritje , e shoh se komuna nuk ka kryetar për momentin, sepse ai po merret me çështje të Brukselit, e nuk merret me problemet e komunës. Shihe Kombinatin e duhanit ku shihet se është hapur rruga për interesa personale. Ju them pronarëve të tokave Montith se nuk kemi kryetar komune, prandaj duhet të presin edhe 2 vite që punët të kryhen.

**Shemsedin Elezi**: i kuptoj problemet e këtyre qytetarëve, por nuk mund të bëhet zgjidhje e shpejtë me një buxhet të vogël të Kosovës. Mendoj se duhet të bëhet një zgjidhje e këtyre punëve dhe banorët të kenë mundësi për investime.

**Milivoje Stojanoviq**: në këtë KK duhet të merremi me çështje konkrete dhe të bëjmë zgjidhje konkrete. Sot e kemi një çështje konkrete dhe duhet të gjejmë rrugë lidhur me këtë problem. Kjo çështje nuk duhet të politizohet por të gjejmë zgjidhje duke ju ndihmuar qytetarëve tanë.

**Sali Fazliu**: për hirë të korrektësisë ju njoftoj se në zonat e kampit Montith, kemi pronar të pronave edhe kryetarin e Komunës, por zgjidhja nuk po mund të bëhet as për atë.

**Bekim Bajrami**: Plani Rregullues urbanistik është një zonë e cila planifikohet për zhvillim dhe ndërtim. Një qeveri e mëhershme ka shkaktuar probleme me planin rregullues të atëhershëm. Duhet të kemi pak durim deri sa të miratohet Harta zonale dhe Plani rregullues, sepse në të kundërtën do të kemi ndërtime pa leje.

Sa i përket objektit në fshatin Përlepnicë, qeverisja e mëhershme nuk ka mundur ta përfundoj për 20 vite, kurse ne e kemi kryer për një muaj. Njerëzisht ju pyes se a i keni ujitur drunjët që i kemi mbjellë?

**Pyetje dhe përgjigje :**

**Nevzat Isufi:** *pyetje për DKA-* çka ka ndodhur me konkursin për regjistrimin e nxënësve në shkollat e mesme, a po respektohet konkursi publik, sa është numri i paraleleve dhe i nxënësve në shkollën e mesme të mjekësisë, a është tejkaluar numri i nxënësve në kundërshtim me konkursin, sa është numri maksimal i nxënësve në një paralele në këtë shkollë?

Pse edhe sivjet regjistrohen dy paralele në këtë shkollë pas 20 shtatorit? Në bazë të cilit vendim dhe nga kush është marrë ky vendim?

 Edhe në vitin e kaluar keni vepruar njëjtë dhe përkundër kërkesës sonë që t’i ndaloni këto parregullsi, asnjëherë nuk e keni dëshmuar këtë.

A po rrezikohet mbyllja e shkollave profesionale se shkolla e Bujqësisë për shkak të mungesës së nxënësve? Në të ardhmen ndoshta edhe shkolla e teknikës, për shkak të politikave të gabuara të regjistrimit apo mos respektimit të konkurseve.

Sa punëtorë keni punësuar në DKA kohëve të fundit? Sipas cilit konkurs dhe për cilat pozita ?

*Pyetje për nënkryetarin*- sa është numri i të punësuarve në Bibliotekë kohëve të fundit, sidomos gjatë fushatës zgjedhore? Çka ka ndryshuar që në bibliotekë shtohet nevoja për punësim? A janë të punësuarit të kualifikuar për këto vende pune? Pse keni punësuar pa konkurs Sanije Osmani, Bali Sahiti, Republikë Tahiri, është bërë Biblioteka vende punësim partiak dhe i familjarëve të tyre? Ju përkujtoj rastin e Liridona Mehmeti e cila ka fakultetin e përfunduar dhe notën mesatare 10.0, e cila nuk është pranuar në bibliotekë e në vend të saj është punësuar ish drejtoresha e kulturës. Znj. Shpresa Hajdari. E tani po punësoni punëtorë pa kritere dhe pa nevojë sa që shpesh herë në bibliotekë më shumë ka punëtorë se sa lexues. Pse biblioteka po shfrytëzohet në kundërshtim me rregulloren e punës për nevoja partiake dhe tubime elektorale.

*Pyetje për DUPMM*- kemi dy muaj që kemi dërguar pyetje me shkrim me që rast kemi kërkuar disa kopje të leje të ndërtimit, por ende nuk kemi marrë përgjigje. Po ashtu kemi pyetur për komisionin ad-hoc për ndërtimet pa leje dhe nuk kemi asnjë përgjigje ? a po funksionon ky komision e nëse jo, cila është arsyeja e mosfunksionimit të tij?

*Pyetje për DSHPIB*- aktualisht është duke u punuar në rrugën e Zabelit e cila të qon te muhaxhirët e Uglarit, a jeni konsultuar me pronarët e tokave në të cilën kalon rruga, sepse ajo prek edhe prona private e pronarët nuk kanë asnjë informim e konsultim për këto rrugë.

**Mimoza Kadriu:** kam një shqetësim lidhur me drejtorin e DKA, nga aktivi i profesorëve të edukatës fizike, megjithëse kërkesa për këtë shqetësim është dorëzuar edhe më herët ende nuk kemi asgjë konkrete. Fjala është për gjendjen e sallës së edukatës fizike në shkollën e Gjimnazit Zenel Hajdini, kjo sallë është në gjendje të mjerueshme, kundërmojnë tualetet, nuk hapen dritaret dhe kemi 1200 nxënës që brenda javës frekuentojnë atë sallë e nuk ka as kushte elementare për të mbajtur orën. Shumica e mësimdhënësve kanë humbur jetën për shkak të sëmundjeve të rënda. Nxënësit e Gjimnazit janë kampion në shumë sporte në Republikën e Kosovës, është e pa drejtë që mos të ju ofrohen kushtet elementare për këtë sallë.

**Isa Agushi**: pyetje për nënkryetarin- para disa seancave më keni premtuar se do ta paraqitni raportin e shpenzimeve të zyrës së kryetarit për vitin 2018 në vlerë 40.000 €, më keni dërguar një raport të vitit 2019, por kjo nuk vlen, prandaj ju lus të ma dërgoni këtë raport.

Rreth rrotullimet në Gjilan a janë privatizuar apo janë pronë shtetërore, sepse keni vendosur reklama të ndryshme në rreth rrotullime, e nëse kjo gjë lejohet unë do ta vendosi një reklamë mbi kulmin e Komunës dhe do ta paguaj. U bëmë gaz i dheut me këto reklama.

Auditimi i Stacionit të Autobusëve në Gjilan për vitin 2018 a është bërë?

Kiosqet që kanë qenë janë vendosur tani para objekteve të cilat kanë bllokuar dyqanet tjera.

Fadil Osmani nga 2013-2019 ka një kioskë e cila ende nuk ka paguar qira dhe askush nuk po ndërmerr aksion për t’i hequr.

Kompania e cila po merret me ndërtimin e rrugës së Ferizajt na mbyti me pluhur.

**Festa Shabani**: më ka humb besimi që nëse ne flasim diçka merren hapa konkret. I jap përkrahje banorëve të tokave të ish kampit Montith se jemi mbrapa kërkesave të tyre. Si është e mundur që pikërisht përball kampit Kampit Montith sot e kemi në rend dite një pikë për shfrytëzim afatgjatë të pronës komunale “Don Bosko”, ndërkohë ka 6 vite që pronarët e tokave të Kampit Montith po anashkalohen?

Pyetje për DZHE- kam dhënë vërejtje për tezgat në lagjen Dardania, ato sot janë shkatërruar e në qendër të qytetit i kemi shitësit që shesin produkte në rrugë, e ne nuk po dimë të i shfrytëzojmë tezgat të cilat i kemi donacion.

Orari i punës për sektorin privat, a po punohet diçka rreth Rregullores apo nuk keni hapa konkret.

**Ibish Ibishi**: i kam dërguar shkresë në mënyrë elektronike në DGJKP dhe DSHPIB, por nuk kam marr përgjigje ende.

DKA- e falënderoj drejtorin që ka marrë hapa për zgjedhjen e problemeve me rrymë.

Për fëmijët parashkollorë është bërë një ndërhyrje e vogël e objektit, kur do të kryhen punët tjera dhe kur do të pajiset me mjetet e nevojshme.

**Enver Hajrullahu:** banorët e lagjes në rrugën e Kumanovës , janë të shqetësuar nga kundërmimi i erës së rrjetit të kanalizimit, duan ta dinë se a pritet të fillojnë punimet e kanalizimit dhe kur do të përfundojnë?

**Bujar Nevzati:** unë jam nga Përlepnica dhe mburrem që jam nga ky fshat. Atëherë kur unë kam qenë në mandat kam punuar për të gjithë komunën e Gjilanit e jo vetëm për Përlepnicë dhe shtëpia e kulturës nuk ka qenë vetëm e këtij fshati por ka qenë e gjithë Kosovës. Sa i përket punëve tuaja që i keni lënë në gjysmë dhe në çdo seancë më keni thënë se do t’i kryejmë.

A keni bërë pranimin teknik të shtëpisë së kulturës në Përlepnicë? Po ashtu Komuna e Gjilanit sa punëtor i ka të pranuar me kontratë mbi vepër?

**Arijeta Rexhepi**: ka pothuajse 3 muaj që kam parashtruar një kërkesë me shkrim në DSHPIB dhe ende përgjigje nuk kam marrë, po pres edhe pak kohë e pastaj të shohim se kur do na jepni përgjigje.

Pyetja e tanishme ka të bëjë me dhënien me qira të disa parkingjeve të komunës të cilat mbikëqyren nga DSHPIB, na njoftoni lidhur me parkingjet të cilat janë dalë në ankand, na njoftoni se fituesi a e ka nënshkruar kontratën dhe a ka filluar punën ? Është diskutuar se disa parkingje te ambulanca “Nagip Rexhepi”, janë kërkuar disa parkingje vetëm për nevojat e ambulancës? A është ndarë ai vend parking dhe sa janë paraparë.

E njëjta kërkesë është për parkingjet mbrapa hotelit, a keni rezervuar për banorët?

Në lagjen Dardania 1 ka kohë që punohet në dy rrugë, më saktë në trotuaret në mes dy rrugëve, na njoftoni çka do të punohet, cilat trotuare do të punohen, sidomos trotuaret në mes Dardanisë 1 dhe 2.

Pyetje e DKA- kemi pas të dhëna se kemi pas fëmijë me nevoja të veçanta se fare nuk e vijojnë mësimin, e ju si drejtori e arsimit a jeni takuar me familjet e atyre nxënësve dhe sa ju keni ofruar kushte qe edhe ata të vijojnë mësimin si fëmijët e tjerë. Nga 22 nxënës me nevoja të veçanta që kanë qenë, sa keni arritur t’i sjellni në shkollë të vijojnë mësimin të paktën të jenë së bashku me bashkëmoshatarët e tyre.

**Xhelal Hajrullahu:** kam një apel për ndihmë për një djalë Sulltan Bislimi i cili është diagnostikuar me tumor malinjë në këmbën e majtë, mjekët e kanë konstatuar se operimi duhet të bëhet jashtë vendit konkretisht në Maqedoninë e Veriut. Operacioni kushton 20.000 €, gjë e cila për familjen është shumë e pa përballueshme për këtë operacion. Kërkoj ndihmë nga Komuna dhe nga njerëzit vullnet mirë.

Me 18.10.2019 kemi pas takimin e komitetit për shëndetësi dhe kemi vizituar qendrën Liria dhe Pema. Të dy qendrat kanë shqetësim anën financiare sepse kanë mungesë të mjeteve, ku në qendrën Liria prioritet janë viktimat e dhunës, kurse te qendra Pema është i njëjti shqetësim ku shërbimet ofrohen për fëmijët me sindromë dhe ngecje në aspektin mental. Kërkesë e kësaj qendre është rritja e numrit të stafit dhe rritja e fondeve.

**Arbëresha Kryeziu-Hyseni:** pyetje për DZHE- përfaqësuesit e LVV të cilët janë anëtarë të Komitetit për Zhvillim Ekonomik, ka disa herë që kërkojnë raportin e ndërmarrjes së stacionit të Autobusëve dhe ndërmarrjes Ekohigjiena, por kërkesa e tyre është neglizhuar vazhdimisht. Herën e fundit që është sjellë raporti nga Ekohigjiena është nga data 14.09.2018 dhe që nga atëherë nuk është sjellë asnjë raport. Dua ta di nga drejtoresha e cila po ashtu nuk merr pjesë në mbledhjen e komitetit, kur do t’i kemi këto raporte.

Pyetje për DSHPIB- rruga nga sahat kulla për kah spitali, janë marrë disa metra hapësirë, duke u shtyrë edhe muri i spitalit më brenda, nuk po shohim punime aty.

Pyetje për DBP- a mund të kemi qasje në listën e përfituesve të mjeteve bujqësore, ose na e dorëzoni neve si anëtarë të KK.

**Gentrit Murseli:** dua ta di se a ekziston mundësia që pjesa te “pyetje dhe përgjigje” të hy si pikë e rregullt e rendit të ditës?

**Nehat Osmani:** kam një propozim për kryetarin e Komunës – në kohën kur shpallja e personaliteteve me çmimin “Nderi i Qytetit” dhe reputacionin e këtyre çmimeve prestigjioze ishte devalvuar në skajshmëri duke i zhvlerësuar edhe ato personalitete të cilat vërtetë e kanë merituar këtë titull, kur këta tituj rrezikonin degradimin deri në atë masë ku nuk do ishte më nderë të ishe qytetar nderi, marr guximin që të dali me një propozim i cili natyrisht, se pasi të i nënshtrohet procedurave për shqyrtim nga komisioni , e sidomos me miratimin e këtij kuvendi të marrim vendim që Fahredin Sherifi të nderohet me titullin “Nderi i Qytetit” për kontributin e tij të jashtëzakonshëm në arsim, sport dhe kulturë.

Nëse do të gjurmonim domethënien e shprehjes qytetari duhet patjetër të hulumtonim veprën jetën e këtij njeriu të madh dhe të gjejmë kuptimin e vërtetë të saj.

Fahredin Sherifi ishte profesor i Matematikës në Gjilan ku në të njëjtën kohë ligjëronte në paralelet shqipe, turke dhe serbe. Farka ishte njëri nga futbollistët e mirë të gjitha kohërave i cili me gjeneratën e vet të vitit 1963 i solli qytetit titullin e kampionatit.

Nga viti 1979-1982 ishte drejtor i palestrës sportive ku organizoheshin manifestime të mëdha kulturore, ku një kohë jetoi në Turqi.

Farka gjatë tërë jetës së tije ka qenë sinonim i edukatës, përfaqësues i qytetërimit për gjenerata të tëra.

Ka personalitete që i shndritë jeta por kanë pak vepra, por rrallë herë ndodhë të gjeni personalitete ku edhe vepra edhe jeta të shkrihen në një, e i tillë ishte Fahredini, një zotëri , intelektual i rrallë.

Besoj që do ta merrni në konsideratë këtë propozim dhe këtë burrë ta nderoni me këtë titull.

**Arianit Sadiku:** kam pyetje për DKRS- dua ta di se a është në dijeni në kohën e fushatës dy rregullore janë shkelur për shfrytëzimin e Bibliotekës dhe shtëpisë së kulturës. Ka të bëjë me nenin 8.3 të rregullores ku thuhet se ndalohet shfrytëzimi i hapësirave për çështje politike.

DSHPIB- banorët e lagjes Pireva kanë ankesa lidhur me vendosjen e shitësve të druve dhe fëmijët rrezikohen sepse bllokohet trotuari nga këta shitës të druve, po ashtu kërkojnë policë të shtrirë në atë zonë. Po ashtu banorët e rrugës “Vëllezërit Baftiu” ku përpjeta ka shkaktuar tri aksidente në mungesë të një pasqyre.

**Shefik Surdulli:** e përshëndes aktivitetin e DI lidhur me rrënimin e objekteve si pjesë të uzurpuara, e sidomos objektin afër kazermës. Uroj të vazhdohet me lirimin e uzurpimeve në komunën e Gjilanit.

Kam një ankesë përmes disa nënshkrimeve të familjes së Mulla Idrizit nga Velekinca për zhvendosjen e lokacionit që komuna ka marrë vendim që shtatorja e Mulla Idrizit të vendoset te Xhamia e vogël , me që rast familja nuk e pranon një gjë të tillë gjë që edhe unë pajtohem që të gjendet një lokacion më i përshtatshëm për figurën e këtij heroi të madh.

**Riza Abdyli:** i bashkëngjitëm pyetjeve për punësime dhe Bibliotekë.

Po ashtu kam pyetje për kyçjen e rrjeteve të kanalizimit në Velekincën e re ku banorët nuk po kyçen e dëmet po bëhen në Velekincën e vjetër. Na keni premtuar që për 2 muaj do të rregullohet kjo çështje por kaluar 8 muaj dhe nuk keni marrë asnjë veprim.

Lidhur me pengesat në rrugë a ka kritere se si duhet të jenë ato, madhësia e tyre, sepse para shkollës në Velekincë janë 3 pengesa mirëpo janë shumë të dëmshme për automjetet, sidomos për autobusët. A ka normë që e përcakton madhësinë e policëve të shtrirë.

Banorët e rrugës së Kumanovës kanë shqetësim sepse punimet janë ndërprerë dhe thuhet se do të fillojnë punimet nga Budriga në ardhje të Gjilanit. Mendoj se duhet të fillohet nga Gjilani e deri në fund.

**Arbër Ismajli:** përfshirë edhe rastin e pronave të ish-kampit “Montith”, e vlerësoj të arsyeshëm dhe të dejtë reagimin e qytetarëve dhe premtoj se Komuna do t`i ndërmarrë të gjithë hapat e nevojshëm për të gjetur një zgjidhje, e cila iu mundëson atyre t`i realizojnë të drejtat e veta sa i përket shfrytëzimit të pronave.

Sa i përket pyetjes rreth punësimeve në administratë, bëhet fjalë për një projekt të Ministrisë së Punës dhe Mirëqenies Sociale, për angazhimin e 25 praktikantëve me pagesë, ndërkaq te disa punësime në sektorin arsimit, fjala është për  disa mësimdhënës të cilëve iu është marrë vendi i punës më herët dhe komuna është detyruar t`i mbajë me kontrata në vepër, derisa të gjendet një zgjidhje për ta.

Në lidhje me lokacionin për shtatoren e heroit Mulla Idriz Gjilani, ideja fillestare e Komunës ishte që shtatorja të vendoset pranë xhamisë së vogël, por duke i marrë parasysh shqetësimet e familjes dhe banorëve të fshatit Velekincë, me siguri se tani do të vendoset në një hapësirë tjetër brenda qendrës së qytetit. Sa i përket rastit në Zhegër që e paraqiti z. Hajrullahu mendoj se do ta ndihmojmë financiarisht shumë shpejt.

**Naser Korqa:** në rrugën e Zabelit, Uglarit janë marrë deklaratat e pronarëve të tokave lidhur me hapjen e rrugëve, ku ata kanë ofruar pjesën e tyre për shërbime komunale, ne kemi deklaratat e tyre në zyrat tona.

Sa i përket reklamave në rrethrrotullime gjithçka në botë ka reklama. Kiosqet te Stacioni janë vendosur në mënyrë më të mirë të mundshme.

Ura në Dobërqan ka pas ngecje, por sot kanë filluar me një tempo më të shpejtuar, sepse ka pas mungesë të fuqisë punëtorëve, rrugët në brendi të fshatit janë kontraktuar dhe priten shpejtë punimet, sa i përket trotuarit nuk kemi pas kërkesë.

Punimet e rrugës së Kumanovës janë ndërpre për shkak të kanalizimit dhe kontrata është në OSHP.

Parkingjet e QKMF-së ne kemi marrë vendim dhe do të anulohet kontrata ekzistuese që është nënshkruar, do të ndahen 4 parkingje për QKMF.

Trotuaret në Dardani do të përfundojnë pas punimeve të asfaltimit dhe asfaltimin e rrugicave.

Rruga te Sahat Kulla është duke u punuar kurse rrethojën e spitalit ne nuk e kemi prekur, por keni durim se do të kryhet ajo pjesë. Sa i përket pluhurit, duhet ta dini se ku punohet bëhet pluhur.

Sa i përket tregtarëve të shitjes së druve, drejtoria e Inspeksionit duhet të reagoj së bashku me Policinë. Sa i përket vendosjes së pasqyrës në rrugën e Balecit do të vendoset aty sipas kërkesës së banorëve.

Kyçja e banorëve në rrjetet e kanalizimeve në Velekincë është përgjegjësi e banorëve dhe nuk duhet të dëmtohen banorët tjerë. Pengesat te shkolla janë në bazë të standardeve. Rruga e Kumanovës është filluar të punohet me projekt tjetër, sepse kemi tjetër kompani dhe punimet nuk mund të fillojnë nga segmenti i dytë por fillohet nga Budriga. Ne i kemi ndalë punimet sepse kemi probleme pronësore.

**Arbër Ismajli:** sa i përket kontratës së parkingjeve, ne kemi bërë kontratë kur komisioni i veçantë ka bërë ndarjen e vend parkingjeve. Në atë kohë nuk ka qenë i përfshirë QKMF por as banorët e banesave. Ne të hënën do ta shqyrtojmë këtë çështje dhe banorët e banesave do t’i kenë parkingjet e tyre.

**Valbona Tahiri:** sa i përket NPL ju siguroj se jam e gatshme të bashkëpunoj me gjithë anëtarët e komitetit të ZHV por për hir të profesionalizimit ju them se nuk kam marrë ftesë, e nëse kam marrë ju kam përgjigj takimeve. Nuk kam pas kërkesë nga anëtarët e LVV që të sjellën raportet e NPL. Z. Isa Agushi ka bërë kërkesë në qasjen në dokumente zyrtare për raportin e Stacionit dhe ka marrë përgjigje para afatit. Prandaj ne jemi të hapur dhe ju mund të bëni kërkesa.

Stacioni i Autobusëve ka raportin e auditimit dhe kjo ndërmarrje ka një shembull të mirë dhe të ndiqet një model i tillë.

Sa i përket raportimeve, ne nuk mund të kërkojmë raporte në baza ad-hoc, por ata raportojnë në baza mujore dhe vjetore.

Tregjet mobile menaxhimi është te ndërmarrja publike Tregu, ne kemi informuar menaxhmentin dhe kemi kërkuar të marrin veprime. Komisioni komunal i aksionarëve kanë për obligim të raportojnë në KK prandaj ja parashtroni këtë pyetje.

**Deniza Limani:** shtëpia e rinisë dhe Biblioteka ka qenë e hapur për të gjitha partitë politike gjatë fushatës. LVV ka shfrytëzuar Teatrin në mënyrë jo të hijshme, duke vendosur shkallë për t’u ngjitur në tarracë, ju keni mundur të na thërrisni dhe ne do ja kishim hapur dyert. Megjithatë ka qenë fushatë dhe ju kuptojmë.

**Sali Fazliu:** pyetjet e Ibish Ibishit ja kam dërguar në email. Pyetjet e tij kanë të bëjnë se a është lidhur ndonjë marrëveshje eventuale në mes KK dhe investitorit për të drejtën e ndërtimit në parcelat pronë komunale- ju njoftoj se KK me datë 30.05.2019 ka miratuar vendimin për të drejtën e ndërtimit në dy prona komunale e në bazë të këtij vendimi është i autorizuar kryetari, që me investitorin të lidhë kontratë. Kjo kontratë është lidhur sipas procedurave ligjore.

Lidhur me objektet e banimit te lagja Iliria- ju njoftojmë se në parcelën nr 2439-0, ajo parcelë është pronë komunale, duke u ndërtuar një objekt P+8 , ku është bërë nga fondi zhvillimor i Republikës së Serbisë për nevojat e kuadrove dhe kthimin e personave të shpërngulur në Krahinën Autonome të Kosovës dhe Metohis. Komisioni republikan i Serbisë i cili është marrë me shpërndarjen e këtyre banesave, ka lidhur kontrata mbi shitblerjen e banesave me disa blerës të nacionalitetit serb. Këto kontrata mbi shitblerjen janë vërtetuar në gjykatën komunale në Beograd (kjo i bie sikur një person që ka probleme psikike të sjell raport të dermatologut) ky organ ka shkelë ligjin e vet, sepse kompetencë është gjykata ku prona është në atë territor.

Deri në vitin 2012 këto objekte kanë qenë juridikisht të pa ekzistuara. Pas vitit 2012 Agjensioni Kadastral i Kosovës, së bashku me bankën botërore ka ndërmarrë një projekt për regjistrimin e objekteve dhe komuna e Gjilanit ka përfituar pilot projektin ku të gjithë ata që kanë pas dokumentacion valid kanë mund t’i regjistrojnë pronat e tyre. Në këto objekte deri më tani janë regjistruar 4 njësi, ku kemi 3 njësi banesore dhe 1 lokal afarist. Të gjithë pronarëve tjerë që kanë aplikuar për regjistrim janë refuzuar për shkak të dokumentacionit jo valid. Momentin që kanë dokumentacion valid do t’i regjistrojmë si pronarë të atyre pronave. Nuk është e vërtetë se vendimi i Bob Simons e ka bllokuar shitjen e tyre.

**Nazim Gagica:** DKA nuk ka mandate dhe kompetencë që të hap paralele, por dy paralelet e shtuara vinë nga Ministria e Arsimit me kërkesë të shkollës përkatëse. Ne ofertën tonë arsimore e bartim në tregun e punës dhe nxënësi vendos se cilin profil e dëshiron. Shkollën teknike “Mehmet Isai” ne jemi munduar të investojmë pa dyshim , duke hapur 3 kabinete, zyrën ndërlidhëse mes shkollës dhe bizneseve dhe kjo mundëson rritjen e numrit të nxënësve. Ne si komunë kemi buxhet në DKA e cila na del 9.000 € për shkollë për në shkollën e teknikës këtë vit kemi investuar 30.000 €. Në këtë shkollë kemi mungesë stafi dhe kemi 3 praktikant që kanë ardhur me programin e Ministrisë së Punës, ku unë as emrat nuk jua di.

Salla e edukatës fizikë në Gjimnaz- ne kemi arritur t’ i furnizojmë 7 palestra sportive dhe njëra ndër to është edhe Gjimnazi “Zenel Hajdini”. Problemi në palestër ka të bëjë me parketin, por ne kemi dorëzuar kërkesë në Ministri për renovim të plotë, me që rast Ministria ka premtuar që do të na financoj këtë projekt.

DKA nuk merr vendim pa marr informata bazë nga shkolla dhe në bazë të nevojave të tyre ne përmbushim nevojat e shkollave.

Institucionet parashkollore ne kemi arrit një marrëveshje me karitasin Zviceran të cilët do na pajisin me inventar.

Fëmijët me nevoja të veçanta i kemi 170 të sistemuar, kemi 13 raste ku fatkeqësisht gjendjen e kanë të rëndë dhe është e pamundur vijimi i mësimit.

**Ramiz Ramadani:** listat e përfituesve për mekanizëm bujqësor, projekti ende nuk është përmbyllë kemi 70 përfitues, ku 60 fermer i kanë marrë pajisjet kurse 10 të tjerë janë në pritje. Prandaj është më korrekte që pasi të plotësohet numri të bëhet publikimi i listës. Kemi përfitues edhe të subvencioneve tjera, ku nëse ju keni interes bëni kërkesë zyrtarisht dhe ju përgjigjemi pa asnjë problem.

**Diskutim rreth rendit të ditës**

**Sadri Arifi**: nga zyra e kryetarit kanë ardhur disa kërkesa, e pastaj ju vendosni se a i miratoni.

Kemi një kërkesë nga banorët e fshatit Zhegër, Malishevë dhe familja e “Mulla Idriz” Gjilanit.

Është kërkuar që të caktohen lokacionet për lartësimin e figurave si “Agim Ramadani” dhe “Abdullah Tahiri” të zhvendoset në lokacion tjetër nga ai që është propozuar më parë.

Po ashtu kemi edhe një iniciativë për nxitjen e bashkëpunimit ndër komunal me komunën e Parteshit në fushën e infrastrukturës rregullore në realizimin e projektit me interes të përbashkët.

Propozim tjetër është ndarja e çmimit “Heroina” për Shyhrete Sylejmani, Hyrije Baftiu, Fatime Ahmeti. Çmimi “Heroina” nuk është i paraparë në Rregullore, por ne duhet ta vendosim edhe këtë çmim së bashku me miratimin e këtyre propozime.

**Arbër Ismajli**: u bisedua për rrugën e Kumanovës por në punime e sipër kjo rrugë e prekë dhe komunën e Parteshit. Aty ka prona komunale por edhe prona private dhe banorët janë të shqetësuar, ne duhet ta bëjmë elaboratin e shpronësimit. Ne bëjmë marrëveshje me komunën e Parteshit dhe do të fillojmë me shpronësimet.

 **Riza Abdyli:** i dëgjuam propozimet për t’i fut në rend dite, por mendoj se ndarja e lokacioneve për vendosjen e shtatoreve është pikë e ndejshme për neve dhe ju po na bini para aktit të kryer. Ne nuk jemi kundër vendosjes së këtyre shtatoreve, por të vije kjo pikë me një nguti mendoj se nuk është në rregull dhe e pa pranueshme, sepse përgatitjet janë të pakta dhe ju nuk i rrini punëve të juaja gati. Po ashtu edhe rruga e Kumanovës është shumë e rëndësishme dhe hapja e pikës kufitare në Stançiq e lehtëson qarkullimin, mirëpo ju nuk po i përmbaheni procedurave dhe përgatitjet e juaja janë absurde. Këto pika duhet të kalojnë në komitete përkatëse dhe të sjellën në kuvend, e jo të bëni përgatitje të ngutshme dhe të pa arsyeshme. Jam kundër shtimit të pikave të reja të rendit të ditës, propozoj që të vazhdojmë me rendin e ditës të cilin e keni dërguar.

Sa i përket shtatores së Mulla Idriz Gjilanit, Agim Ramadanit dhe Abdullah Tahiri, komisioni duhet të mbajë edhe më gjatë takime dhe të bëjë ndarjen e lokacioneve si duhet, sepse ne nuk i dimë as qëndrimet e komisionit dhe nuk e shoh të arsyeshme që kjo pikë të diskutohet më tepër.

**Avdyl Aliu**: pajtohem me një pjesë të fjalimit të Riza Abdylit, por është faji jonë që ne i kemi sjellë këto pika, e sot nuk do kishim debat. Ne jemi nismëtarë të punëve të mira dhe këto pika kanë kaluar në komitete. Idriz Seferi, Abdullah Tahiri dhe Agim Ramadani, po ashtu po flasim për heronj të mëdhenj, po flasim për heroina dhe njerëz që kanë luftuar dhe kanë dhënë familjet e tyre.

Këta heronj nuk kanë kërkuar Rregullore kur janë shkuar në luftë. Qëllimi ynë është që zbulimi i shtatoreve të bëhet me 28 Nëntor e ju duhet të bëheni pjesë e gjërave të mira.

**Nevzat Isufi**: ju e dini se me ligj ju keni të drejtë vetëm një pikë ta fusni në rend dite e nëse dhe nëse ajo është urgjente.

Ne nuk jemi fajtor pse ju nuk dini të bëni planifikime me kohë, prandaj mos kërkoni që ne ta shkelim procedurat ligjore.

Sa i përket vendosjes së shtatoreve, mendoj se duhet të thirret seancë e jashtëzakonshme, sepse komisioni duhet të jetë i përgatitur e jo t’i thërrisni në telefon një orë para takimit.

Qytetarët kanë kërkuar disa pika të hyjnë në rend dite, e ju nuk i keni futur, prandaj ju po bëni gjëra absurde.

Rregullorja për ndarjen e çmimeve, së pari ju duhet ta bëni inicimin e ndryshimit të rregullores e pastaj të jepni çmime të reja.

Iniciativa për bashkëpunimin me komunën e Parteshit, mendoj se është i hershëm sepse ju ende nuk keni dalë nga qyteti me ndërtime të rrugës.

Punët e mira duhet të kryhen me procedura e jo duke u shkelur ligji.

Unë jam për të vazhduar me rendin e ditës të cilin e kemi para veti e jo për të futur pika të reja.

**Arbër Ismajli**: lidhur me lokacionin e shtatoreve, komuna ka paraparë lokacione të tjera, por banorët, familjet dhe shoqata e historianeve ka kërkuar të ndërrohet lokacioni.

Te rruga e Kumanovës, jemi në kohë të mirë dhe kemi mundësi ende të vazhdohen punimet dhe një marrëveshje e tillë nuk është diçka e jashtëzakonshme e komunës. Vonesa është e jona ashtu edhe faji, por ne po mundohemi t’i bëjmë gjërat si është më së miri.

**Mimoza Kadriu**: propozimet për rend dite, ne nuk pajtohemi me procedurat e shkeljes dhe nëse kjo është e padrejtë atëherë le ta kthej MAPL mbrapa.

**Festa Shabani**: pajtohem me z.Avdyl Aliun sepse ne kemi fut edhe çështje tjera pa procedura në kuvend, të futen në rend dite edhe ndërrimi i lokacionit të heronjve tanë sepse jemi në muajin nëntor dhe duhet t’i vlerësojmë këta heronj.

Sa i përket çmimit “Heroinat e Qytetit”, nëse komuna është vonuar me materiale, ne nuk duhet të bëjmë ngecje për këto heroina. Gëzohem që më në fund për gjininë femërore po jepet çmim i veçantë, gjë të cilën e pata kërkuar vazhdimisht për gratë kontribut dhënëse.

**Burim Berisha:** propozoj që pika 2.4 informata rreth gjendjes me ujë të pijshëm të jetë pikë e parë për diskutim.

**Riza Abdyli**: në fillon dhashë sqarime që nuk jemi kundër vendosjes së shtatores, prandaj nuk duhet të dalim keq para qytetarëve e ju të thoni se jeni kundër dëshmorëve. Avdyl Aliu nuk mundesh ti të jesh më pro se unë sepse unë në venat e mija kam gjak të Mulla Idrizit. Deri më tani kemi toleruar lloj- lloj shpifje por tani e tutje nuk ju lejoj të shpifni për askënd qoftë edhe për familjen time. Provokimet nuk i toleroj prandaj keni kujdes.

**Arta Nuhiu**: mendoj se propozimi për lokacionet lidhur me Shtatoret për heronjtë tanë ne i përkrahim.

**Shpresa Kurteshi- Emini:** po i vë në votim këto tri propozime të reja, ndarja e lokacionit për vendosjen e shtatoreve, ndarja e çmimit për Heroinat dhe propozimi për bashkëpunimin me komunën e Parteshit.

**Me 16 vota “për” e të tjerat abstenime miratohet rendi i ditës së bashku me pikat shtesë.**

**Bujar Nevzati**: kam vërejtje serioze në punën tuaj për udhëheqjen e seancave, po ashtu në shefin e grupit të LDK i cili vazhdimisht provokon gjithë anëtarët. Ne kemi pas një kulturë si qytet dhe sa i përket pikave që i futët në rend dite, ju u munduat të na sjellni para aktit të kryer, kinse opozita është kundër lokacioneve për shtatoret e heronjve tanë.

Në një mbledhje mund ta fusim një pikë të rendit të ditës, por jo 3 ose 4 pika, ne nuk duhet ta lejojmë këtë gjë.

Komuna e Gjilanit nuk duhet të bëhet si qyteti i Shkupit rreth e rreth përmendore. Ne kemi komisione që merren me këtë punë dhe është dashur të vinë këtu dhe të arsyetojnë propozimet e tyre. Keni kujdes në vendime që po merrni vazhdimisht.

Edhe te çështja e Heroinës, Heroinë është ajo që ka kryer një vepër të lartë trimërie për popullin dhe për atdheun e vetë, ajo që është shquar për trimëri të lartë e të pashoqe, për të mirën e popullit dhe atdheut, kundër pushtuesve të huaj, ajo që ka dhënë edhe jetën.

Ne nuk mund ta barazojmë Xhevë Lladrovcin e Hanumshahe Abdullahun me disa gra të tjera, e këto gra janë shoqe bashkëluftëtarëve të mira, por në komunën e Gjilanit nesër do t’ju vije turp fëmijëve tuaj për vendimet që i keni bërë.

**Nevzat Isufi**: kërkoj interpretim ligjor për këto pika të rendit të ditës dhe kush ka të drejtë të jep ndarjen e titullit “Heroinë”, sepse e di se vetëm kryetari i shtetit jep këtë çmim. Kryesuese po e udhëhiqni seancën e Kuvendit në mënyrë katastrofale. Punimet po kryhen e ju pas kryerjes së punëve po i sjellni dokumentet.

**Riza Abdyli**: i them të gjithë atyre që mendojnë që ta shpallin vetën patriot, e duke i nënçmuar të tjerët, kjo nuk është në rregull, e shihet qartë që përmes ngritjes së dorës pa asnjë përfillje të procedurës të bëhet patriot.

Ndihem jashtëzakonisht keq për nivelin e komunikimit që u bë, por mungesa e patriotizmit te disa për disa persona na sjell këtë gjendje.

Heronjtë tanë nuk e meritojnë që pa procedura të ngritën shtatoret, sepse falë gjakut tyre ne jemi këtu sot.

**Shpresa Kurteshi- Emini**: zyra e kryetarit ka dhënë propozim dhe u votua të hy në rend të dite, prandaj kur të vije koha për diskutim në këto pika, ju mund ta merrni fjalën dhe të merren vendimet.

**2.4 Informatë rreth gjendjes së ujit të pijshëm në Komunën e Gjilanit**

**Muhamet Suliqi:** sa i përket gjendjes së furnizimit me ujë të pijes, me të cilën Gjilani po përballet prej fillimit të verës, jemi të detyruar të zbatojmë një plan reduktimi, që është reflektuar edhe në aspektin financiar të kompanisë, sepse kompania së bashku me Komunën janë duke punuar për një zgjidhje të përkohshme të këtij problemi përmes disa puseve të cilat gjenden brenda lokacionit të FSK-së, ndërkohë që do të bëhet testimi i lokacionit për shpime të reja në lagjen Fidanishte, nëse arrihet një marrëveshje me AKP-në për pronën.

Do të vazhdohet me testime në lokacionin Banja dhe shpimet në këtë zonë do të bëhen nëse pamundësohet puna në lokacionin Fidanishte për shkak të pronësisë dhe nëse ekspertiza tregon se nuk rrezikohet burimi ekzistues.

Për këtë qëllim, komuna, në bashkëpunim me “Hidromorava” kanë ndarë 200 mijë euro për hapjen e disa puseve të reja, në mënyrë që të zbutet sado pak gjendja, meqë qeveria nuk arriti ta miratojë ndihmën prej 460 mijë eurosh, shkaku i zgjedhjeve të parakohshme.

Injektimi i ujit nga puset në rrjetin e ujësjellësit do të ishte një zgjidhje e përkohshme e këtij problemi, me të cilin komuna e Gjilanit nuk po përballet për herë të parë, duke nënvizuar faktin se për një zgjidhje afatgjatë, duhet orientuar te burimi në Grykën e Llapushnikut dhe te lokacioni i quajtur Shushët në Viti.

**Fitim Guda**: shpimet e reja të puseve a do të ndikojnë ta rikthejnë pendën në gjendjen normale?

**Isa Agushi**: para 4 viteve Gjilani ka pas probleme me ujë të pijshëm, pse nuk keni ndërmarrë hapa më herët?

Sa persona keni punësuar ju në Hidromoravë prej se që jeni drejtor? Ju punësoni njerëz militant të partisë , kurse Gjilani ka probleme me mungesën e ujit.

**Nevzat Isufi:** qytetarët nuk e kanë gjendjen e përmirësuar pavarësisht task forcës, programet dhe projektet që janë menduar të financohen nga Qeveria. Pse nuk është filluar përmirësimi i gjendjes më herët. Ju e keni brengë që po ju mungojnë të hyrat në ndërmarrjen tuaj se sa mungesa e ujit.

Pse nuk keni gjete shpime në fshatra dhe të bëhet furnizimi i qytetit me ujë.

Këto tregojnë që përkundër masave gjendja nuk është përmirësuar, në anën tjetër qyteti është zgjeruar dhe do kemi edhe më tepër mungesë të ujit.

Humbjet e ujit janë të mëdha, çka keni bërë në revitalizimin e rrjetit kur e dimë se edhe furnizimi me ujë për qytetarë bëhet nga gypat e azbestit. Në ndërtesat e mëdha në qendër të qytetit kam thënë disa herë që kemi rrjedhje të ujit, e ju nuk i keni evituar këto probleme. Disa qytetarë nuk kanë reduktime fare, e disa deri në 14 orë, a nuk është ky diskriminim?

**Riza Abdyli**: gjendja me ujë të pijshëm në komunën tonë është alarmante dhe gjendje e rëndë. Drejtori foli rreth reduktimeve dhe unë mendoj se ne kemi reduktime edhe më shumë dhe nuk pajtohem lidhur me diskriminimin e reduktimeve .Secili që jemi këtu e dimë se çfarë reduktime kemi, por nëse të kemi një kohë më të shkurtër ne i kuptojmë reduktimet, por është bërë pothuajse 7 muaj që kemi reduktime.

Po shihet se nuk keni bërë asnjë punë rreth këtij problemi, nuk e di me çka jeni marrë deri tani menaxhimi i kompanisë për këto 6 muaj.

E dimë që jeni nën kompetencat e Qeverisë, por gjendja në Gjilan është vërtetë shqetësuese. Të dilet para mediave dhe ta shpallni një gjendje të jashtëzakonshme është e lehtë, por problemet duan punë konkrete.

Kemi 17 kompani ndërtuese për banime të larta dhe të gjitha shpimet që po i mendoni të i bëni do të duhej të fillonin kaherë.

A ka zgjidhje afatgjate për komunën sa i përket ujit në Gjilan?

Mendoj se duhet të bëhet një projekt i favorshëm që Gjilani të mos mbetet vetëm me pendën e Përlepnicës.

**Arbëresha Kryeziu Hyseni:**  nga data 14 qershor kur është shpallë gjendja emergjente deri më 26 qershor , njëra ndër bisedimet ka qenë investimet emergjente. Nga data 26 qershor e deri tani kemi 4 muaj në pyetje dhe nëse ka qenë në konstatim që duhet të bëhen investime emergjente, nuk duhet të kishim pritë 4 muaj.

Gjatë kësaj periudhe jeni arsyetuar se po dëshironi të bëni zgjidhje afatgjate, e qyteti jonë ka qenë në krizë për ujin e pijshëm.

Qyteti i Gjilanit për herë të 4 po ballafaqohet me mungesë të ujit, e unë mendoj se ju duhet ta keni një plan veprimi për rastet e thatësirave. Prandaj ju inkurajoj që të filloni me përgatitjet për planin e veprimit dhe të jeni të gatshëm për rreziqe të tilla.

**Ibish Ibishi**: është në plan të fillohet realizimi i projektit me metodën e shpimit për sigurimin e ujit të pijshëm.

Keni bërë hulumtime , por a e keni planifikuar për sa kohë do të kryhet kjo punë, për shkak se çështje elementare është mungesa e ujit të pijshëm dhe nëse realizohet kjo a do të vazhdoni me projekte tjera për zgjidhjet e furnizimit me ujë më afatgjatë? A keni në plan që pas këtyre shpimeve të bëni projekte tjera për zgjidhje afatgjate të këtij problemi?

**Bujar Nevzati**: e dëgjuam informatën nga Hidromorava, por asgjë nuk u tha konkrete. Para disa muajve ka qenë prezentë drejtoresha e financave të Hidromoravës e cila thoshte që për 30 ditë do të bëhen shpimet dhe qyteti do të furnizohet me ujë.

Dua ta di se a do të kemi ujë të nderuar, sepse çdo mëngjes kemi reduktime, por ju nuk keni pas kohë të zgjidhni problemin me ujë, sepse jeni marrë me punësime të militantëve të partisë suaj. Jam para pagues i rregullt i ujit dhe më parë ka pas më pak punëtorë, kurse tash keni mbi 50 punëtorë që vetëm rrinë pa asnjë punë.

Kur keni filluar aksionin me objektet banesore?

I kam disa familjarë në rrugën Fehmi Agani të cilët ankohen se nuk kanë ujë pothuajse fare, e ju lus që reduktimet të mos jenë për disa shumë të shpeshta e për disa lagje mos të ndalet fare.

**Shefik Surdulli:** kjo çështje emergjente duhet të gjejë shpejtë zgjidhje. Kjo kompani operon me 177 litra në sekondë, nga Penda e Përlepnicës, Guri i Hoxhës, Banja dhe penda në Velekincë.

 Dihet se mungesa e reshjeve ka sjellë thatësira, por menaxhmenti i Hidromoravës është dashur ta kenë të gatshëm planin e veprimit duke e ditë se kriza të thatësisë kemi pas edhe para disa viteve apo thuajse 4 herë me radhë. Në mungesë të ujit mund të kemi epidemi të madhe e uroj që kjo mos të ndodhë. Ne mund të mos kemi edhe me tutje reshje atmosferike, prandaj nëse vazhdon kjo thatësi kështu edhe vonesa e furnizimit me ujë nga shpimet a brengoseni nga ndonjë epidemi eventuale e cila është e rrezikshme për qytetarët tanë. Kërkojmë që në reduktime mos të ketë diskriminime mes lagjeve.

**Arianit Sadiku**: sa është humbja e ujit prej bartjes ku prodhohet? U tha që çdo ditë bëhet analiza e ujit, ku në shumicën e rasteve kemi ankesë të qytetarëve që uji ka ngjyrë kafe dhe me aromë jo të mirë.

Nga periudha e shpalljes së emergjentes u tha se është vizituar një pjesë e lokaleve afariste dhe ata kanë filluar me përdorë ujin e bunarëve por ata furnizohen me ujë të ujësjellësit. Duhet të insistoni ta zvogëloni sasinë e ujit në depot e sholeve në tualete për t’i zvogëluar shpenzimet e ujit.

**Muhamet Suliqi**: hapja e puseve të reja do të bëhet për furnizimin e drejtpërdrejtë të qytetarëve. Masat i kemi marrë me kohë dhe konform ligjit. Kemi planin për menaxhimin e thatësirës, kemi kërkuar ndihmë edhe nga qytetarët, kemi mbajte takime me lagje dhe banorë duke i njoftuar që të kenë kujdes me shpenzimet e ujit.

Në vitin 2013 ka ndodhur thatësira dhe niveli i ujit ka qenë 13 metra dhe brenda 2 jave është mbushur penda duke u derdhë uji.

Sa i përket punësimeve unë ja dërgoj listën e të punësuarve dhe të gjithë janë të audituar dhe asnjë gjetje nuk ka. Kompania ka 34.000 konsumator dhe kemi numër të vogël të punëtorëve 163, ku komunat tjera kanë edhe numër më të madh të punëtorëve.

Ne kemi pas takime të rregullta me task forcën dhe kemi menaxhuar thatësirën duke formuar grupet e inspektimit për kufizimin e ujit të pijshëm dhe keqpërdorimit të ujit. Ne kemi bërë shkresë institutit kombëtarë për ndihmë dhe rezultatet e analizave janë si duhet të jenë.

**Fitim Guda**: nuk mora përgjigjen e duhur sepse nuk kam informata të bollshme. Në momentin që kryhen shpuarjet në ç ‘masë zvogëlohen reduktimet?

**Muhamet Suliqi:** me hapjen e puseve te penda kemi 8.86 litra në nivel. Hapja e puseve e zvogëlon reduktimin por varet nga sasia e ujit në pendë.

**Mumin Morina**: kompania Hidromorava është e vetmja që e zbaton planin për thatësi. Ne jemi të detyruar ta zbatojmë këtë plan. Ne e kemi parë që Gjilani do të ballafaqohet me situatë të rëndë të ujit për shkak të thatësirës dhe reshjeve të pakta të shiut. Kompania nuk ka mundësi të i zgjidhë e vetme këto probleme dhe nuk ka mundësi financiare të hap puse pa ndihmën e Ministrisë.

Në kemi përmend dy zgjidhje, kapërcimin e situatës me hapjen e puseve dhe zgjidhjen afatgjate dy projekt propozime te Llapushnica dhe te shushtë.

Për zgjidhjen emergjente ne kemi propozuar të bëhet deficiti që mungon nga Penda dhe t’i ofrojmë 80 litra në sekondë nga puset. Kemi mungesë të ujit nëntokësorë dhe po ballafaqohemi me probleme të mungesës së ujit. Me situatën që e kemi edhe një muaj do ta ndalojmë furnizimin e ujit nga Penda dhe situata do të ndërroj komplet. Shpresoj që mos të kemi epidemi, sepse ky është problem i cili duhet të zgjidhet bashkërisht.

**Bujat Nevzati**: nuk po tregoni punë konkrete dhe nuk ka zgjidhje e qytetarët duan ujë. Pse nuk i keni bërë shpimet një vit më parë meqë e keni pas në dijeni se do të vijmë në këtë gjendje? Sa i përket punëtorëve ju po i menaxhoni punët shkel e shko prandaj kemi probleme me mungesë të ujit.

**Burim Berisha:** nëse ndodhë shpimet e reja a ndikon në largimin e ujit që uji të ikë më poshtë në thellësinë e tokës?

**Mumin Morina:** çdo shpim ka ndikim , por nuk besoj që të ketë ndikim të madh negativ në regjion. Për shkak të thatësirës kanë rënë nivelet e ujit nëntokësor nuk lidhet me asnjë pus tjetër kjo dukuri.

**Merita Xhelili:** kam deklaruar se zgjidhja emergjente do të bëhet brenda dy muajve. Ne e dimë që momentin që ka rënë qeveria kjo ka ndikuar në realizimin e projekteve ekonomike dhe projekti ynë ka dalë nga realizimi.

Kompania e ka ujin e pijshëm dhe gjeneron të hyra. Nëse prodhimi është ulë edhe të hyrat janë ulë.

 **2.1 Raporti financiar për periudhën Janar-Shtator 2019**

**Zijadin Maliqi**: para anëtarëve të kuvendit paraqiti Raportin financiar për periudhën janar- shtator. Ai tha se Buxheti i planifikuar për vitin 2019 ( planifikimi fillestar) është 25.544.786,93€. Zijadin Maliqi, drejtor për Financa u shpreh i kënaqur me të hyrat vetanake, të cilat janë realizuar në masën 90 për qind dy muaj para përfundimit të vitit, ndërkaq plani i tatimit në pronë, tashmë është përmbushur qind për qind.( më tepër material i shkruar)

**Avdyl Aliu:** në emër të grupit të këshilltarëve të LDK i paraqes vlerësimet lidhur me këtë raport. Është i hartuar mirë dhe në përputhje të plotë me ligjin mbi financat publike. Kemi të bëjmë me një raportim standard dhe janë paraqitur krahasimet për periudhat e njëjta ndër vite. Ne i japim përkrahje të plotë këtij raporti dhe falënderojmë drejtorinë që na mbanë të informuar kurdo që ne kërkojmë.

**Nevzat Isufi:** aspekti teknik i faqeve po na pengon në referim. Te faqe 9 e raportit te buxheti shtesë fjala mangu nuk e plotëson fjalën shtesë. Kam problem rreth transparencës të disa harxhimeve dhe shumave të tyre sidomos te mallrat e pa përcaktuara që quhen pajisje tjera e që kalojnë një shumë të parave të mëdha.

Kemi pajisje makina fotokopjuese 20 mijë në fushën e administratës së Arsimit, nuk e di çka keni dashtë me thënë por ne kemi mungesë të makinave fotokopjuese në shkolla.

Në faqe 28 po ashtu kemi pajisje tjera mbi 72.000 €, ku është transparenca ku janë shpenzuar këto para.

Shpenzimet e vendimeve të Gjykatave janë relativisht të mëdha 53.000 €, te administrata e Arsimit 29.000 €

brengosëse është realizimi i përqindjes të hyrave te sektori i ndërtimeve dhe inspeksionit ku kanë të hyra të vogla.

Te shpenzimet kapitale sektorët e rëndësishëm nuk përfshihen, ndonjë objekt shkollor, shëndetësorë apo sportiv.

**Burim Berisha**: është një informacion i rëndësishëm për komunën e Gjilanit. Shihet që kemi të hyra të mëdha të realizuara. Janë realizuar shumica e shpenzimeve që kanë qenë barrë për komunën. Brengë janë shpenzimet për vendimet e gjykatave dhe trajnimet për shkollat e mesme dhe fillore. Te DZHE kemi 57.000€ trajnime kurse në DKA, nuk kemi asnjë cent shpenzim për trajnime.

**Arijeta Rexhepi:** ky raport ka vetëm 3 muaj shpenzime nga muajt paraprak dhe shihen dallime të mëdha në shpenzimet e gjashtë mujorit të parë dhe këta tre muaj por te disa vërehet dallim ekstrem edhe pse e dimë se natyra e punëve nuk është e njëjtë. Për tre muaj kemi shpenzime kapitale mbi 1 milion euro për dallim nga gjashtëmujori i parë që ka pas shpenzime pothuajse të njëjta. Te DSHPIB për periudhën janar-qershor 2019 janë shpenzuar 1 milion e 73 mijë €, kurse për tre muaj janë shpenzuar 900 mijë €, e kjo i bie se kjo drejtori ka intensifikua punët shkaku i fushatës zgjedhore.

Te DGJKP për gjashtë mujorin e parë ka shpenzuar 420 mijë €, kurse për tre muaj ka shpenzuar afër 400 mijë €.

Drejtoria e bujqësisë për subvencione ndau 21 mijë e 500 € në kohën kur bujqve ju është dashur më shumë subvencione, kurse për tre muaj që ka qenë edhe koha e fushatës ndau subvencione 73 mijë e 300 €. Veprime të ngjashme ka edhe në drejtoritë e tjera ku ka shpenzime më të mëdha përgjatë këtyre tre muajve. Si duket keni filluar edhe punëtorët me kontratë në vepër që janë punësuar gjatë fushatës zgjedhore.

**Zijadin Maliqi**: u përmendën disa çështje, sa i përket formës së raportit ne do t’i shkruajmë numrat e faqeve me dorë sepse jemi duke punuar me program Excel.

Pajisjet i kemi dy lloje, që paguhen nga mallrat dhe shërbime dhe pajisjet që paguhen prej investimeve kapitale.

Shpenzimet kapitale janë të paraqitura në raport, ne raportin përfundimtarë do t’i shihni shpenzimet kapitale të komunës.

Te trajnimet është çështje e shkollave e jo e buxhetit sepse ne nuk i përcaktojmë.

Dallimet mes gjashtë mujorit dhe tre mujorit është e arsyeshme, sepse tre mujori i parë i vitit ka shpenzime të pakta dhe mjetet më të mëdha vinë në tre mujorin e dytë dhe të tretë. Te investimet kapitale në nëntë mujorë kemi 51%, kurse sot ka mbërri në 71%, sepse projektet po kryhen.

**Naser Korqa**: konkludimet e Arjetës janë të njëjta qe disa vite, por duhet ta kuptoj secili që ne nuk mund t’i bëjmë pagesat në pjesën e parë të vitit, kur procedurat janë në fazën e prokurimit.

* 1. **Propozim vendimi për dhënien në shfrytëzim afatgjatë të pronës Komunale, Qendrës Edukativo-Sociale “Don Bosko” në Gjilan**

**Fitim Guda:** në vitin 2012 kjo parcelë ju është dhënë “Don Bosko” në shfrytëzim, mirëpo me paraqitjen e re të kërkesës së “Don Boskos”, i cili parasheh investime në vlerë 1.5 milion €, ne duhet ta shqyrtojmë. Me aprovimin e ligjit të ri, kryetarit të komunës i jepen kompetenca shtesë i cili mund të negocioj me palën tjetër pa ankand publik, me kusht që investimet e kësaj ndërmarrje të jenë 10% të investimeve paraprake. Prandaj e përkrahim këtë pikë.

**Nehat Osmani:** kjo kërkesë e kryetarit të komunës drejtuar KK, është shqyrtuar në komitetin për Gjeodezi, ku të gjithë të pranishmit me shumicë votash nuk e kanë aprovuar për t’u rekomanduar në Kuvend.

Kërkesa ime është që ju nuk duhet të i gjykoni pjesëtarët e partive politike, i cili në momentin kur vërejti një anëtar tjetër i subjektit tjetër kishte vendosur të votonte kundër, atëherë e pyeti se a jeni ju në koalicion me LDK.

Shumica prej juve do të gjykonit me logjikën e partiakut duke vëzhguar se kush me kënd është në koalicion.

Kur ju t’i bindeni mendjes tuaj dhe nderit tuaj qytetar do gjykoni drejtë.

Në pikën 3 të propozuesit tregon qëllimin në harmoni të plotë me planin urban “Fidanishtja 1”, por a keni pyetur se “Don Bosko” a është institucion shtetëror, apo privat që ushtron veprimtari edukativo-arsimore.

Sipas LVL neni 4 sqaron parimet e dhënies në shfrytëzim të pronave komunale dhe parimet e barabarësive të palëve. Ne nenin që ju thirreni e keni mbrapsht. Neni 4 paragrafi 1.4 parimi i transparencës, nënkupton informimin e palëve, por ju cilët palë i keni informuar.

Institucioni tjetër “Hello” me qëllim arsimor me veprimtari të ngjashme me “Don Bosko”, asnjëherë nuk mori ndihmë nga komuna, edhe pse ka 70 punëtorë të punësuar, e komuna vazhdimisht neglizhoi kërkesat e tyre edhe pse paguajnë 15.000 € qira në muaj, që nënkupton 180.000 € në vite. Komuna me 15.000€ qira mujore do të mund ta përkrahte një Gjimnaz dhe të angazhonte një staf i nivelit të lartë intelektual.

Komuna nuk përfiton asgjë nga ky investim dhe procedura thuhet se qenka në pajtim me nenin 11 të LVL, por kujt i dedikohen këto investime, komunës apo OJQ-së, cili është roli i komunës që ta jep këtë pronë komunale në afat të gjatë.

Shkalla e zhvlerësimit të objekteve eventuale të ndërtuara, jam i bindur që drejtori i urbanizmit e dinë, ku tabela ime tregon zhvlerësimin e të interesuarit mund ta shohin.

Këto objekte pas këtyre periudhave afatgjata do shndërrohen në gërmadha. Në këtë institucion arsimor vijojnë 210 nxënës, por çdo veprimtari është me pagesë dhe kërkon përfitim material. Gjeneza e kërkesës së kryetarit të komunës, duhet ta marrim përgjigje disa nga shqetësimet e qytetarëve, cilat janë benifitet e qytetarëve nëse ne japim këtë pronë në shfrytëzim një sipërfaqe të madhe mu në pjesën më vitale të komunës.

Me rëndësi është të konstatohet se brenda kësaj kërkese të “Don Bosko” ka shumë të pa vërteta dhe shkelje procedurale, thoni se nuk ka pas interesim nga palët e treta së paku për tri vitet e fundit. I referohemi ligjit në fjalë ku neni 8 i ligjit për dhënien në shfrytëzim të pronës komunale jep qartë sqarime. Ju nuk keni të drejtë të falni apo të privatizoni prona publike, sepse ato janë prona të qytetarëve të komunës së Gjilanit.

Neni 12 i ligjit 06/L 192 tregon të hyrat financiare të komunës që bëhen nga dhënia e pronës në shfrytëzim, tregon për të ardhurat gjeneralë, por çka po fitojmë ne me këtë çështje. Ne duhet ta rrisim pasurinë tonë publike, por si duket ne nuk po e ruajmë parimin e ruajtjes së tokave komunale dhe vlerat e tokave komunale. Pasuria e qytetit ka vetëm një pronarë e ata janë qytetarët e saj, prandaj nuk mund të falni pasuri sipas tekeve tuaja personale.

**Fitim Guda:** mendoj se duhet të jemi më të arsyeshëm dhe t’i shohim rrethanat se si jemi krijuar si shtet. Ne duhet ta bëjmë një listë dhe t’i shohim të arriturat, mendoj se ju duhet të zhvisheni nga petku partiak dhe t’i shihni gjërat me syrin objektiv. Kjo pronë është dhënë në kohën e qeverisjes së PDK, por nuk shikohen gjërat në prizmin ekonomik dhe të interesit. Katedralja në Prishtinë, kisha Protestante , ka qenë përgjigjja më e mirë me i tregu botës që jemi pjesë e Evropës. Këtu ka pas interesa të mëdha prandaj të jeni më racional dhe të arsyeshëm.

**Nehat Osmani:** nuk më intereson as LDK e as PDK dhe fola jashtë petkut partiak.

**Avdyl Aliu:** ne jemi parti me traditë institucionale dhe nuk rrënojmë diçka që gjejmë. Në vitin 2012 kam qenë pjesë e kuvendit dhe e kemi vlerësuar që kjo shkollë është e dobishme dhe e kemi votuar.

Qëllimi është krijimi i kushteve për përgatitje të rinjve tanë për të ardhmen. Kjo organizatë është OJQ dhe është regjistruar në vitin 2012 në MAPL. Në pyetje kanë qenë 1.6 milion € dhe kanë investuar dhe tani do investojnë përsëri. “Don Bosko” është në gjithë vendet e botës dhe ne duhet të kemi nderë që e kemi edhe në Kosovë-në Gjilan.

**Riza Abdyli:** mendoj se ligjit që po i referoheni, ligji nuk e precizon se çfarë institucioni është. Duhet të shikohet interesi publik dhe ekonomik i komunës.

Sa paguajnë fëmijët e tanë në këtë shkollë? Për ne nuk është kjo OJQ, sepse e dimë se si funksionon kjo shkollë. Kjo qendër është organizatë fitimprurëse, sepse nxënësit tanë paguajnë për mësime.

Nuk e di kujt po i ngutet kjo, sepse edhe 3 vite e kemi vendimin në fuqi. Në vitin 2012 respektivisht me 12.07.2012 është marrë një vendim i tillë dhe kemi kohë deri në vitin 2022 që të mendojmë për këtë çështje. Këtu nuk ka pas dy faza të investimit, e nëse “Don Bosko” jua ka zënë bishtin me derë” nuk është faji ynë.

Kemi dhënien e pronës në shfrytëzim afat shkurtër dhe afatgjatë. Pse nuk e merrni shembull PDK ta jepni këtë pronë në shfrytëzim për 10 vite, por dëshironi ta jepni në shfrytëzim afatgjatë.

Kjo po duket se është tendencë dhe interes i madh i dikujt që ta jap këtë pronë në shfrytëzim.

A ka bërë elaborat studimor dikur për 7 vite të shfrytëzuara. Çka ka pas dobi qytetari i Gjilanit me këtë shkollë. Nëse ne e kemi penguar sistemin arsimor tonin, pse ta japim përsëri në shfrytëzim.

Mendoj që interesi publik në dhënien e pronës në shfrytëzim dhe interesi ekonomik i komunës duhet të jetë i pranishëm. Nuk mundemi t’i japim tokë dikujt në shfrytëzim pa asnjë kompensim dhe mos ta dimë se cili është interesi ynë. Unë nuk pajtohem që këto prona t’i japim në shfrytëzim për periudhë afatgjate asnjë studim dhe përfitim. Jam kundër këtij vendimi dhe është e pa kuptim për mua që të nguteni.

**Ibish Ibishi:** kjo kërkesë për dhënie në shfrytëzim, përputhet vetëm me nenin 11 të ligjit për dhënie në shfrytëzim për prona të paluajtshme. Ku kryetari ka të drejtë negocimi me të interesuarit për marrjen e pronave në shfrytëzim. Pjesa e tjetër e kërkesës nuk është në përputhje me nenet e tjera të ligjit.

Sipërfaqja e cila është kërkuar, është më e madhe se sipërfaqja që është arrit marrëveshje me disa pika ku përmendet 30% i kompensimit të pronës me investimin e investitorit në atë pjesë.

Cili është interesi i komunës këtu ? U përmend se do investohen 1.5 milion €, investitori i cili ka bërë një marrëveshje me komunën, Xhevda SHPK do të investoj, por në këtë rast ne po bëhemi dozë dhënës dhe po japim prona në shfrytëzim. Nëse investitori në fjalë nuk e ka qëllimin vetëm edukativo arsimor- por ka qëllim përfitimi, sepse fëmijët tanë paguajnë për mësim të ndjekur. Kjo organizatë ka përfitime personale dhe zhvillon aktivitet edukativo arsimor duke mos i dhënë llogari askujt në komunë.

Edhe 3 vite kemi marrëveshjen në fuqi, prandaj si mund të bëjmë marrëveshje të re nëse kemi ende marrëveshje në fuqi. Nëse ai i shikon investimet dhe përfitimet e veta edhe ne si komunë duhet t’i shohim interesat e tona. Në bazë të cilave kritere po e jepni këtë pronë në shfrytëzim.

Te neni 13 komuna duhet të publikoj listën e përgjithshme të pronave të paluajtshme të komunës dhe listën e pronave të paluajtshme që planifikon të i jap në shfrytëzim për vitin vijues. Ne nuk e kemi një listë të tillë.

**Isa Agushi:** si anëtarë i komitetit për Gjeodezi, nuk e kemi kaluar këtë pikë, e ju e keni sjellë në Kuvend. Don Bosko është kolegj profitabil. Më 29.07.2013 me vendim, MASHT i ka dhënë licencimin këtij institucioni arsimor privat që ta ushtroj veprimtarinë edukativo- arsimore dhe aftësuese me plan programet përkatëse të miratuara nga kjo Ministri. Prandaj u tha se është OJQ por nuk është OJQ dhe nxënësit tanë paguajnë për ta ndjekur këtë shkollë. Ne duhet ta japim në shfrytëzim afatshkurtër e mendoj ta japim për 10 vite, e jo afatgjatë. Don Bosko nuk e paguan komunën për shfrytëzimin e parcelave, dhe për vete është profitabile. Komuna duhet ta ketë interesin e saj.

**Shemsedin Elezi:** ne duhet të jemi të përgjegjshëm para se të marrim vendime. Në këtë rast kemi të bëjmë me institucion arsimor i cili bënë trajtim më të veçantë për nxënësit tanë. Në institucionet shkollore publike fëmijët tanë janë në nivel më të ulët arsimor. Nëse ne e refuzojmë këtë kërkesë duhet ta dimë se çfarë imazhi po i japim komunës. Duhet ta dimë se çka përfitojnë fëmijët tanë nëse kjo pronë jepet në shfrytëzim, e unë mendoj që t’i zvogëlojmë vitet për dhënie në shfrytëzim por jo ta refuzojmë.

**Shefik Surdulli:** ne po diskutojmë për një çështje me rëndësi të veçantë. Duke e ditë interesin publik të këtij institucioni është dhënë vendimi më herët që kjo qendër të punoj për 10 vite. Kemi kohë edhe 2 vite që të ripërtërihet kontrata apo të vendoset më tutje. Unë e kam lexuar ligjin për dhënien në shfrytëzim të pronës publike dhe shihet se këtu ka shkelje të procedurave. U tha se çka ka të drejtë kryetari i komunës, por në nenin 8 thuhet se përmes procedurave të ankandit publik kjo pronë jepet në shfrytëzim, por nuk e di nëse kjo pronë ka dalë në ankand.

Ka shkelje të ligjit dhe ka kohë edhe dy vite të mendojmë e të marrim vendim të drejtë.

**Burim Berisha:** duhet të kemi parasysh që kemi shumë institucione të tjera të cilat kanë kërkesa të njëjta dhe realizojnë mësim cilësor edukativo arsimor, e ne nëse vërtetë do ta japim këtë hapësirë për periudhë 40 vjeçare a do t’i dëmtojmë të tjerët.

Shkollat e mesme në Gjilan nuk kanë parkingje dhe ne bëjmë veprime të tilla duke i zvogëluar hapësirat publike ku nesër nuk do të kemi hapësira as për ecje. Mundësia për 10 vite në shfrytëzim do ishte e arsyeshme por 40 vite janë shumë. Përfitime duhet të kenë edhe qytetarët edhe fëmijët tanë, e nëse vazhdojmë kështu do ta zvogëlojmë jetesën tonë.

**Nevzat Isufi:** mendoj se shumica janë të mendimit se ky vendim është i ngutshëm. Të gjithë kemi interes, por interesi publik është më i madhi. Nëse keni vendos ta hidhni në votim, ne do ta lëshojmë seancën sepse ky vendim është i ngutshëm e kjo shkollë nuk i jep raport askujt.

**Arta Nuhiu:**  në dokumente shihet se është e regjistruar si OJQ. Sa i përket pagesës që fëmijët tanë e bëjnë aty, aty paguhet minimalisht dhe gjatë orarit ata kanë shujtë të ushqimit. Nuk jam kundër diskutimeve por nëse shohim rezultatet e nxënësve që janë dalë nga kjo qendër testi i maturës është kryer 100% nga këta nxënës që kanë vijuar mësimin në “Don Bosko”. Unë jam që ta mbështesim këtë kolegj por për lejimin e hapësirës duhen analiza të mëtutjeshme. Mendoj se kjo pikë të shtyhet sepse ka hapësirë për analizë.

**Sali Fazliu:** askujt nuk ja jap të drejtën të më quaj shpifës, sepse unë paguhem për ta respektuar ligjin.

Neni 7 i ligjit për dhënien në shfrytëzim thotë: prona e paluajtshme e komunës mund të jepet në shfrytëzim të gjithëve: personave fizik dhe juridik që janë të evidentuar dhe regjistruar në RKS.

Qendra “Don Bosko” është e regjistruar në MAP si OJQ dhe është në përputhje me ligjin.

Kriteret: prona të jetë e regjistruar në regjistrin e pronave kadastrale, qëllimi i përgjithshëm i pronave të komunës të jetë e harmonizuar me dokumentet e planifikimit hapësinor. Më thoni ku ka mospërputhje me ligjin?

Neni 6 thotë se afatet për dhënien e pronës në shfrytëzim janë afatshkurtra nga 1-15 dhe nga 15-99 vite.

Procedurat e dhënies përmes ankandit publik, shprehjes së interesit dhe negociatave të kryetarit të komunës. Qendra “Don Bosko” do të investoj 1.5 milion €, ka ofruar projektin dhe burimet e parave.

Kur këto kushte plotësohen përjashtohet ankandi.

**Nehat Osmani:** kërkoj nga sekretaria që ka incizime që nëse i kam thënë drejtorit shpifës ta tregoj këtë rast, por nuk është e vërtetë që kam thënë kështu.

**Riza Abdyli:** pajtohem me drejtorin deri diku, përveç që tha se s’ka pas kërkesa nga shkollat tjera për marrje në shfrytëzim. Tani mora konfirmim që një fëmijë paguan 1.80 € për ditë që në vit i bie mbi 1000 €. Propozoj që kjo pikë të shtyhet.

**Nevzat Isufi:** drejtori dha disa sqarime për të cilat ne nuk e kontestuam.

Neni 8 pika 1.1 është ankandi publik, e nuk është pika 1.3 negociatat e kryetarit të komunës. Ku është renditja, sepse ju keni dalë në pikën e 3-të. Qytetarëve nuk i keni dhënë mundësi me konkurrua.

**Xhelal Hajrullahu:** nuk diskutohet aspekti i cilësisë deri më tani. Aty ka rregulla, disiplinë dhe nuk ka ndodhë asnjëherë që aty ka nxënës periodën e parë që e kanë notat 1 shkojnë shkollë publike për ta kaluar vitin, të paktën nga ajo që ne e shohim.

Kushtet në të cilat gjinden, nuk besoj që i ka ndonjë objekt tjetër publik. Përfitimi më i madh është i nxënësve dhe prindërve. Prindërit i dërgojnë fëmijët e tyre sepse aty ka siguri të lartë dhe mësimdhënia e mësim nxënia janë jashtëzakonisht të mira.

**Shefik Surdulli:** e vura në dilemë këtë çështje duke thënë se ka procedura dhe shkelje të ligjit. Unë ju kam referuar ligjit te neni 8 ku thotë se procedurat janë përmes ankandin publik, shprehjes së interesit dhe negociatave me kryetarin e komunës.

**Ibish ibishi:** për cilësinë dhe kualitetin ne nuk folëm në këtë seancë, por thash pse për marrëveshjen me Komunë për investitorin Xhevdet vlen ligji për kompensim, kurse për investitorin tjetër nuk vlen. Duhet të bëhet marrëveshje për kompensim të pronës komunale, e këtu nuk ka kompensim.

**Riza Abdyli:** duhet ta kuptoni të gjithë që ajo për mua është biznes privat dhe domosdoshmëri bën kushte të mira për t’i joshë nxënësit të vijojnë mësimin aty.

**Enver Hajrullahu:** është i akredituar dhe ka obligim t’i ketë kushtet. Mendoj se 40 vite janë shumë por të vendoset 10+10 vite.

**Sali Fazliu:** me plan urbanistik Fidanishtja i cili është miratuar para disa viteve është paraparë aty Institucion edukativo arsimore. Nuk është menduar që aty do të vije “Don Bosko”, por tani nëse ndryshon plani urbanistik edhe kjo qendër duhet të hiqet.

Kemi dy lloje të dhënies në shfrytëzim dhe krijimin e të drejtës së ndërtimit. E drejta e ndërtimit është e drejta e një pronari për t’u bërë pronarë të palujtshërisë së tjetër kujt. Këtu te “Don Bosko” është pronarë Kuvendi Komunal dhe momentin që skadon afati investimet i mbesin komunës.

**Pjesa e parë për seancën e nëntë të Kuvendit përfundoi punimet në ora 17:50 minuta.**

**Vazhdimi i seancës së IX e Kuvendit të Komunës së Gjilanit me datë 01.11.2019 në ora 9:00**

**Prezentë në seancë ishin 21 anëtarë të Kuvendit**

**Xhevat Demiri:** shpesh nga dinamika e jetës, sikurse harrojmë të kujtojmë që mes nesh nuk jetojnë personalitete të ndryshme, e disa prej të cilëve harrojmë t’i nderojmë për punën e tyre. Një nga ata mendoj se është Ekrem Gjinolli, ku personaliteti i tij e karriera e tij ishte e jashtëzakonshme, i cili fliste me dashuri për Gjilanin.

Themelimi i këtyre çmimeve në Gjilan, mendoj se përbën një hap meritor për ta nderuar këtë figurë dhe duhet që emrin e tij ta nderojmë. Duke shpreh respektim më të lartë për secilin prej jush dhe kërkoj përpjekje që ta ruajmë kulturën, traditën tonë qytetare dhe është nderë për mua që ta ndajmë një çmim “Post Mortum” për Ekrem Gjinollin për kontributin e tij duke respektuar edhe kontributin e familjes së tij në përgjithësi. Me përkrahjen e juaj kërkoj që të bëhet realitet ky çmim.

**Ibish Ibishi:** kërkoj falje për seancën e djeshme, për pjesën që unë kam qenë i implikuar. E lus kolegun Avdyl Aliu sepse nuk është hera e parë që ky kuvend shfrytëzohet për dezinformim të opinionit.

Nuk jam i obliguar t’i jap askujt sqarime, por mos të ndodh situatë e ngjashme më detyroni të them që ne Vëllezërit Ibishi, shfrytëzojmë pjesë të tokës, pronar i cili është Agjensioni Pyjor i Kosovës. Kemi marrëveshje dhe tarifa dhe leje për shfrytëzim dhe për atë pjesë tokë ne paguajmë 18.800 €, por nuk është faji ynë pse titulli i asaj toke është APK, e jo Kuvendi i Komunës. Mos të shfrytëzohet ky kuvend për hakmarrje të fjalës.

**Avdyl Aliu:** seanca e djeshme ka qenë seancë e rëndë dhe shpreh keqardhje për disa momente të pahijshme, shpresoj që nuk do kemi raste të tilla.

**Festa Shabani:** rreth pikës për “Don Bosko” jam absolutisht kundër kësaj pike, sepse kjo qendër është e regjistruar si OJQ dhe jo fitimprurëse, kurse në realitet nxënësit paguajnë aty për të ndjek mësimet. Investimet bëhen për vete dhe e rritë numrin e nxënësve. Kjo qendër i ofron shërbime edhe Kishës Katolike në Gjilan dhe komunitetit katolik. Në këto qendra kanë ndodhur edhe skandale, madje edhe drejtori i kësaj shkolle ka qenë me kryq në qafë i ekspozuar. Afati prej 40 viteve është jashtëzakonisht i gjatë, madje nuk jeni të vendosur as sot për zgjidhje. Jam këtu prezentë për ta votuar pikën për Lokacionet ku do të vendosen për Heroinat e qytetit, por jam kundër për dhënien e pronës në shfrytëzim për “Don Bosko”.

**Avdyl Aliu: “**Don Bosko” është në gjithë botën dhe pse mos ta kemi e dhe ne në Kosovë. Rreth 20 fëmijë me ndihma sociale dhe gjendje të rëndë ekonomike, i kanë librat, shujtat pa pagesë. Drejtori i shkollës gjithmonë kujdeset për këta nxënës.

**Burim Berisha:**  ne si grup i këshilltarëve të LDK, së bashku me koalicionin propozojmë që dhënia e pronës në shfrytëzim për “Don Bosko” të jetë për 10 vite dhe të ndahen 10 bursa për nxënësit më të mirë të shkollave fillore, së bashku me DKA, nxënësit e dalluar t’i regjistrojnë në atë shkollë, meqë u tha se paska cilësi të madhe.

**Ibish Ibishi:** sa i përket se a është OJQ apo institucion, u sqarua edhe dje, pavarësisht pse është e regjistruar si OJQ, ky është institucion arsimor. Aty nuk ka vijim pa pagesë dhe mos ta harrojmë që para 4 muajve kemi pas kërkesë nga bashkësia Islame dhe nuk i kemi dhënë pronë në shfrytëzim, nuk duhet të jemi diskriminues, sepse bashkësia Islame nuk ka kërkuar nga ne të investojmë, por ne nuk kemi pas vullnet ta japim në shfrytëzim. Përderisa ka diskriminime fetare jam kundër kësaj pike.

**Fitim Guda:** lokacioni për dhënien në shfrytëzim për bashkësinë Islame ka kaluar dhe është në procedurë.

**Gentrit Murseli:** ne kemi votën personale dhe mendoj pse në vitin 2012 është votuar dhe lejuar që “Don Bosko” të punojë. Tani “Don Bosko” dëshiron të bëjë 1.5 milion € investim dhe unë nga këndvështrimi im personal nuk dua të diskutoj për rrethana aktuale, sepse funksionimi i saj është i pa diskutueshëm, por jam kundër që të jetë për 40 vite, por jam që të jepet në shfrytëzim për 10 vite. Ne jemi shoqëri që punon me diveristet dhe duhet t’i përkrahim disa çështje.

**Ibish ibishi:** nuk ka nevojë këtu të dezinformohet opinioni, por çështja e bashkësisë Islame me “Don Bosko” është çështje e dhënies së pronës në shfrytëzim.

**Arta Nuhiu:** në parim jam pro kësaj pike duke u bazuar në rezultatet e nxënësve dhe cilësinë e mirë të shkollës. Ai kolegj ka kuadro të mirë e pse mos të mbështetet nga ne.

U tha që përveç nxënësve që mësojnë aty frekuentojnë edhe nxënës të tjerë dhe luajnë në oborrin e shkollës.

Para katër seancave kam kërkuar një zyre të vogël për Ansamblin “Gjilani” i cili është i vetmi funksional, por ish drejtoresha Shpresa Hajdari ka premtuar që kjo çështje është e zgjidhur, por ende nuk kemi diçka konkrete. Të keni parasysh edhe OJQ tjera, e mos të bëjmë diskriminime.

**Shemsedin Elezi:** po flitet për përfitimin e komunës, por përfitimi i komunës do të jetë indirekt.

**Festa Shabani:**  pse e keni me kaq nguti të kalohet kjo pikë, sepse njëjtë ka ndodhur edhe me Ekohigjenën e cila tashmë ka mbetur pengë.

 **Sali Fazliu: “**Don Bosko” dëshiron të bëjë investim 1.5 milion € dhe investitori kërkon një afat më të gjatë të shfrytëzimit për të bërë këtë investim.

**Anila Tusha- Kastrati:** nëse propozimi për dhënien e pronës komunale në shfrytëzim bëhet për 10 vite unë e përkrahi këtë propozim.

**Shemsedin Ramushi:** mendoj se duhet të përfundojë debati dhe mos të flasim kot. Mos kaloni në çështje fetare dhe kërkoj të përmbyllet debati.

**Sali Fazliu:** propozoj që të jepet minimumi i viteve për dhënien e pronës në shfrytëzim, propozoj të jetë 15 vite.

**Kuvendi i Komunës së Gjilanit me 17 vota “për” ( Festa Shabani kundër dhe Enver Hajrullahu abstenim), vendosi që Propozim vendimi për dhënien në shfrytëzim afatgjatë të pronës Komunale, Qendrës Edukativo-Sociale “Don Bosko” në Gjilan ta jep në shfrytëzim për 15 vite.**

* 1. **Propozim vendimin për lejimin e rialokimit të mjeteve financiare**

**Zijadin Maliqi:** kemi disa mjete që duhet të rialokohen prej një projekti tjetër, në projektin tjetër janë 165.000 € të cilat barten nga dy projektet në projektin për asfaltimin e rrugëve. Sipas ligjit ne jemi të obliguar që ta bëjmë bartjen përmes kuvendit.

**Shemsedin Ramushi:** mendoj që është çështje e procedurave dhe nuk shoh asnjë të keqe, prandaj e përkrahim këtë pikë.

**Naser Korqa:** mjetet do të barten për asfaltim të rrugëve për fshatin Livoq të Epërm, Livoq të Poshtëm dhe një pjesë në Zhegër.

* 1. **propozim vendimi për caktimin e lokacioneve për ngritjen e shtatoreve për: “Mulla Idriz Gjilanin”, “Agim Ramadani” dhe “Abdullah Tahiri”**

**Nuk pati diskutime**

**Në mënyrë unanime miratohet ky propozim**

* 1. **propozim vendimi për ndarjen e titullin “Heroinat” për znj. Shyhrete Tahiri Sylejmani, Hyrije Elezi Baftiu, Fatime Gashi dhe Mevlyde Hyseni**

**Nuk patri diskutime**

**Në mënyrë unanime miratohet ky propozim**

* 1. **Iniciativa për nxitjen e bashkëpunimit ndër-komunal me komunën e Parteshit në fushën e infrastrukturës rrugore dhe realizimin e projektit me interes të përbashkët**

**Nuk pati diskutime**

**Në mënyrë unanime miratohet ky propozim**

**3.Të ndryshme**

**Arta Nuhiu:** dua përgjigje për kërkesën lidhur me ansamblin “Gjilani”, po ashtu drejtoreshën e re Deniza Limanin e përgëzoj për aktivitete të vazhdueshme. Kam kërkuar që DKRS, të ketë një faqe informimi të veçantë e këtë gjë e ka realizuar Deniza Limani.

**Gentrit Murseli:** e falënderoj kryetarin e komunës i cili ka pranuar kërkesën nga komiteti i kulturës, që një anëtarë i Komitetit të jetë anëtar i bordit të Flakës.

**Deniza Limani:** kam takuar ansamblin “Gjilani” dhe i kemi kthyer përgjigje që objekti i kulturës është në renovim , i cili posa të përfundoj do ta shfrytëzojnë sallën edhe ky ansambël edhe ansamblet e tjera.

**Arta Nuhiu:** në Gjilan nuk ka ansamble tjera që janë aktive përveç ansamblit “Gjilani”. Ky ansambël ka treguar rezultate dhe ka çmime mbarë kombëtare.

**Mimoza Kadriu:** për mjetet që i alokuam e pyes drejtorin e DSHPIB a keni planifikuar që një pjesë e tyre të shkoj te Lagjja e Vishnjave, sepse aty është gjendje e mjerueshme.

**Riad Elezi:** në Gjilan funksionon edhe ansambli “Alba Folku” e jo vetëm ansambli “Gjilani”.

**Burim Berisha:** parashtroj kërkesën nga banorët e lagjes së Muhaxhirëve në Livoq të cilët kërkojnë një trotuar për nxënësit të cilët vijojnë mësimin në shkollë e cila është larg 3 km. A është në plan Sheshi “Xhavit Ahmeti” të rregullohet ashtu siç i ka hije.

**Deniza Limani:** ne e dimë se ansambli “Gjilani” është aktiv dhe jemi në bashkëpunim për organizimin e festave të nëntorit. Ne jemi të barabartë për të gjitha ansamblet dhe duhet t’i përkrahim të gjitha ansamblet.

**Naser Korqa:** ne lagjen e Vishnjave nuk mund ta asfaltojmë këtë vit, por duhet të bëhen investime në rrjetin e kanalizimit, e pastaj asfaltimet.

Trotuari për rrugën e Cërrnicës, ne do ta bëjmë projektin e ri dhe do ta rregullojmë. Sheshi “Xhavit Ahmeti” do ta hapim një konkurs për dukjen e sheshit dhe do të merremi me investime.

**Avdyl Aliu:** kërkoj që pika për pyetje dhe përgjigje të mbetet e para fundit për diskutim në pikën në të ndryshme.

**Festa Shabani:** ka kohë që këtë gjë e kam propozuar, kam thënë që të dërgohen email paraprakisht te drejtorët në mënyrë që drejtorët të vijnë të përgatitur.

**Propozimi që në rend dite të hy si pikë e rregullt pika “pyetje dhe përgjigje” para pikës në të ndryshme, në mënyrë unanime miratohet nga anëtarët e kuvendit.**

**Seanca e nëntë, pjesa e dytë e Kuvendit i përfundoi punimet në ora 10:00 minuta.**

 **Procesmbajtësja Kryesuese e Kuvendit**

 **\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ardiana Rexhepi Shpresa Kurteshi-Emini**